b'\n_START_ARTICLE_\nTasilo II. Bavarski\n_START_PARAGRAPH_\nTasilo II. je bil pribli\xc5\xbeno od leta 716 do 719 sovladar Vojvodine Bavarske, * ni znano, \xe2\x80\xa0 okoli 719._NEWLINE_Bil je (verjetno) tretji sin vojvode Teoda Bavarskega in Folhaide. Teodo je za sovladarja imenoval starej\xc5\xa1a sinova Teodberta (702) in Teobalda (711) in malo pred letom 715 razdelil svojo vojvodino med \xc5\xa1tiri sinove. Po njegovi smrti, verjetno leta 716, je delitev postala veljavna. Iz znanih virov ni razvidno ali je bila delitev ozemeljska, kot pri Merovingih, ali je \xc5\xa1lo za sovladanje, kot kasneje pri knezih Beneventa in Kapue. \xc4\x8ce je \xc5\xa1lo za ozemeljsko delitev, so meje potekale verjetno po mejah \xc5\xa1kofij, ki jih je ustanovil Teodo. V tem primeru je Tasilo vladal v \xc5\xa1kofiji Passau s prestolnico z enakim imenom._NEWLINE_Kmalu po o\xc4\x8detovi smrti je med brati izbruhnila vojna, o kateri je malo znanega. Enako velja tudi za Tasilovo vladanje. Njegov obstoj je potrjen v Salzbur\xc5\xa1kem kodeksu (Salzburger Verbr\xc3\xbcderungsbuch). Tasilo naj ne bi bil poro\xc4\x8den, vendar se domneva, da je bila Teobaldova \xc5\xbeena Valdrada v resnici Tasilova \xc5\xbeena. Po drugih podatkih naj bi bil poro\xc4\x8den z Imo (umrla okoli 750), s katero je imel sina Grimoalda in h\xc4\x8derko Svanahildo, drugo \xc5\xbeeno frankovskega majordoma Karla Martela._NEWLINE_Tasilo in brata Teodbert in Teobald so umrli okoli leta 719. Po njihovi smrti je oblast na Bavarskem prevzel \xc4\x8detrti, \xc5\xa1e \xc5\xbeivi brat Grimoald.'